Vertuma ke Tanzania

Gaderopafa is risturafa vertuma 

Tanzania tir galdafe is jonpakofe is taneatisikafe sokasane, kobliyise ba 26/04/1964 nope joara va Tanganyika is Zanzibar kabdion tuvolruptesaweyes arti germanafa az britafa boniara. Yolt ke Tanzania tir ponaks ke tela taneafa asanka ke Tanganyika isu Zanzibar.

Noelafa tadlemwa, vanikatcuyuna ba 27/10/1977 bak saneaksat ke 1984 zo fabduyur.

Taneatisik va Sokasane, dere tis sokokilik, kan tamefa rontifa vekara tori alubdafa foxiega zo libur. Va taneaeldik kaatoes va bowere lente puloda koflir, is va eldikeem vanmiau pulodaf bewikeem ok sanoy melibuyun korik.

Tanmagafa Vedeyafa Koka tir dem 274 deba ise va mweem va kotafe sokasane vanikatcur. Soe Zanzibar ewala isu Pemba va Artowase Bowere ke Zanzibar tadler nume va intafa puloda dere dadir nume va lanyona mwa gu intafo tawavo rovanikatcur. Pulodik kan tamefa rontifa vekara tori alubdafa foxiega zo libud.

Malyerotafi roti tir loeke esafi, golde zinera ke aluboya vwa tisa ke grelt kizey ok islamevafa mwa ok britaf Common Law verteem : taneekaf erkey az utcaf erkey az Magister tregul az Dalaf Tregul az Sperantamb Tregul.

Noeltafa redura va Tanzania ton tutanara ke toloya patecta va lana tuvolbograra dile weber voxen saneroti wan zo nendoyer, tuke konoleks ke Julius Nyerere, i ke taneaf taneatisik tiskiyis va barsanda dem roti vox meinkeyes va rictulokafa ok torkafa vertuma. Bata bogruca va inkera va Walvedeyaf Gakes Erkey ta Rwanda ko Arusha tulon noveyer, ta malyera va gejaf gomilasik orkon gu rwandafa saneaytara bak 1994.

Vertuma ke Tanzania